ប្រធាន​អ.ស.ប​ព្រួយបារម្ភ​ខ្លាំង​អំពី​គម្រោង​បាញ់​បង្ហោះ​ម៉ីសីល​របស់​កូរ៉េ​ខាងជើង
ព័ត៌មាន​អន្តរជាតិ​សំខាន់​ៗ​ផ្សេងទៀត​សម្រាប់យប់​​ថ្ងៃ​ ព្រហស្បតិ៍​ ទី​២២​ ខែ​មីនា។
លោកអគ្គលេខាធិការអង្គការសហប្រជាជាតិ បាន គី មូន (Ban Ki-moon) បានសម្តែងនូវការព្រួយកង្វល់ដ៏ជ្រាលជ្រៅអំពីផែនការរបស់កូរ៉េខាងជើងក្នុងការបាញ់បង្ហោះផ្កាយរណបចូលគន្លងជុំវិញផែនដី (earth orbit) ហើយលោកបានសន្យាថានឹងលើកបញ្ហានេះឡើងនៅសន្និសីទសន្តិសុខនុយក្លេអ៊ែរក្នុងទីក្រុងសេអ៊ូលប្រទេសកូរ៉េខាងត្បូងនៅសប្តាហ៍ក្រោយ។ ថ្លែងនៅថ្ងៃព្រហស្បតិ៍នេះក្នុងប្រទេសម៉ាឡេស៊ី លោកបានមានប្រសាសន៍ថាការបាញ់បង្ហោះមីស៊ីលជាការគំរាមកំហែងសន្តិសុខក្នុងតំបន់និងធ្វើឲ្យអន្តរាយដល់ការជឿនលឿននៅពេលថ្មីៗនេះដើម្បីបញ្ចប់ជម្លោះលើកម្មវិធីនុយក្លេអ៊ែរបស់រដ្ឋាភិបាលទីក្រុងព្យុងយ៉ាង។ លោកបានបន្ថែមដូច្នេះថា «ខ្ញុំស្នើសុំឲ្យអាជ្ញាធរសាធារណរដ្ឋប្រជាធិបតេយ្យកូរ៉េ (កូរ៉េខាងជើង) ទប់កុំធ្វើសកម្មភាពណាមួយដែលធ្វើឲ្យមានអស្ថេរភាពដល់សភាពការណ៍និងសន្តិភាពនិងស្ថេរភាពនៅក្នុងឧបទ្វីបកូរ៉េហើយការណ៍នេះជាការប្រឆាំងស្មារតីរបស់សហគមន៍អន្តរជាតិ។» មន្រ្តីបារាំងនិយាយថា ជនសង្ស័យសម្លាប់មនុស្ស៧នាក់បានស្លាប់ហើយបន្ទាប់ពីមានភាពមិនចាញ់មិនឈ្នះអស់រយៈពេលជាង២៤ម៉ោងនៅក្នុងទីក្រុង ទូលូស(Touslouse) នាភាគខាងត្បូងប្រទេសមក។ ទាហានមិនគោរពមេបញ្ជាការនៅក្នុងប្រទេសម៉ាលីនិយាយថា ពួកគេបានបញ្ចប់ការគ្រប់គ្រងដែលខ្វះសមត្ថភាពរបស់ប្រធានាធិបតី អាម៉ាឌូ ទូម៉ានី ទួរ៉េ (Amadou Toumani Toure) ហើយបានលុបចោលរដ្ឋធម្មនុញ្ញជាបណ្តោះអាសន្នរបស់ប្រទេសម៉ាលីដើម្បីប្រឆាំងតវ៉ាចំណាត់ការរបស់រដ្ឋាភិបាលចំពោះការងើបបះបោររបស់ពួក ទួរេគ (Tuareg) នៅក្នុងតំបន់ភាគខាងជើងប្រទេស។ លោកអគ្គលេខាធិការអង្គការសហប្រជាជាតិ Ban Ki-moon មានប្រសាសន៍ថា ក្រុមប្រឹក្សាសន្តិសុខបានបញ្ជូនសារ«យ៉ាងច្បាស់» នៅក្នុងការណ៍ដែលខ្លួនបានអនុម័តឯកសារមិនមានចំណងផ្លូវច្បាប់មួយ ដែលអំពាវនាវដល់រដ្ឋាភិបាលនិងពួកប្រឆាំងស៊ីរីឲ្យអនុវត្តផែនការបញ្ចប់ជម្លោះបង្ហូរឈាមរបស់ប្រទេសនោះ។ នៅក្នុងការសហការជាមួយរដ្ឋាភិបាលភូមា ទីភ្នាក់ងារវប្បធម៌របស់អង្គការសហប្រជាជាតិ បានរៀបចំសិក្ខាសាលាដើម្បីពិនិត្យមើលទំនាក់ទំនងរបស់រដ្ឋាភិបាលជាមួយបណ្តាញផ្សាយព័ត៌មាន។ ប្រធានាធិបតី លី ម៉្យុង បាក់ (Lee Myung-bak) នៃប្រទេសកូរ៉េខាងត្បូងនិយាយថារដ្ឋាភិបាលរបស់លោកកំពុងខិតចូលកាន់តែជិតដល់ការព្រមព្រៀងជាមួយសហរដ្ឋអាមេរិកដើម្បីពង្រីកចម្ងាយកាំជ្រួចផ្លោងរបស់ខ្លួនដើម្បីទប់ទល់ជាមួយប្រទេសកូរ៉េខាងជើង។ ប្រទេសជប៉ុនបានចុះផ្សាយផលសល់លើសពីពាណិជ្ជកម្មដែលគេមិនរំពឹងទុកមួយសម្រាប់ខែកុម្ភៈ ដែលជាការបញ្ច្រាសគ្នានឹងរយៈពេល៥ខែដែលមានការខាតបង់យ៉ាងខ្លាំង។ មនុស្សជាង១.០០០នាក់បានដើរជាក្បួនកាលពីថ្ងៃពុធនៅក្នុងទីក្រុងញូវយ៉កដើម្បីប្រឆាំងតវ៉ាការបាញ់សម្លាប់ក្មេងជំទង់អាមេរិកាំងដើមកំណើតអាហ្វ្រិកម្នាក់កាលពីខែមុននៅក្នុងរដ្ឋ ហ្វ្លរីដា (Florida) ដោយអ្នកឃ្លាំមើលម្នាក់។